Retningslinjer for skoleturer i 10. klasse ved Fiskå skole

Skolens retningslinjer baserer seg på «Felles retningslinjer for turer i skolens regi i Kristiansandsskolen» vedtatt av Oppvekststyret 03.07.2020 og må leses i sammenheng med disse.

**Innledning**

Turene i 10. klasse er definert som skoleturer - dvs. at det er skolen som står som ansvarlig. Selv om skolen er ansvarlig, er det elever og foreldre som tar hånd om finansiering og en del praktisk planlegging. Ved oppstart i 8. klasse må det tas opp på første foreldremøte om det skal jobbes for å få til en klassetur i begynnelsen av 10. klasse. Hvis foreldregruppen bestemmer seg for å prøve å få til en klassetur, etableres det en turkomité. Skolen avholder et felles orienteringsmøte for turkomitéene.

**Rammer**

1. Turen går til Oslo.
2. Turkomitéen skal bestå av minst to elever (helst både gutter og jenter) og minst 4 foresatte.
3. Turen skal ikke ha varighet ut over 3 skoledager og 2 overnattinger. (Helgen skal ikke brukes).
4. Turen skal avvikles tidlig på høsten i 10. klasse.
5. Turens innhold må gi elevene både et faglig og sosialt utbytte.
6. Det er viktig at alle elever får muligheten til å delta, uavhengig av de foresattes økonomiske stilling. Gratisprinsippet skal ivaretas.
7. Det bør være med to representanter fra skolen for å ivareta skolens ansvar, gjerne kontaktlærer(e).
8. Det skal være minst en voksen pr. 6 elever med på turen. De voksne turlederne skal være av begge kjønn.
9. Skolens ordensregler gjelder på turen.
10. Skolen er ansvarlig for det faglige innholdet på turen, men samarbeider med turkomitéen.
11. Turkomitéen har ansvar for finansiering og bistår skolen med praktisk planlegging og gjennomføring av turen.

**Finansiering**

1. Finansieringen av turen er et kollektivt ansvar.
2. Skoleturen finansieres gjennom dugnadsinnsats, loddsalg eller andre aktiviteter som genererer inntekter. Det er også mulig å gi gaver til reisekassen.
3. Reiseutgiftene til skolens ansatte og eventuelt medfølgende foreldre skal dekkes av reisekassen.
4. Skolen dekker lønn og godtgjøring til skolens ansatte etter gjeldende avtaleverk.
5. Skolen kan ikke gi økonomisk tilskudd til skoleturer. (Hvis de innsamlede midlene ikke strekker til, må turens omfang reduseres eller turen må avlyses.)

**Reisekasse**

1. Turkomitéen må opprette en reisekasse/ konto der alle innsamlede midler settes inn.
2. Pengene som kommer inn kan ikke øremerkes en elev, men skal komme fellesskapet til gode.
3. Reisekassa tilhører fellesskapet. Nye elever i klassen omfattes på lik linje med de som har gått i klassen hele tida. Det utbetales ikke midler fra reisekassa til elever som ikke blir med på tur, eller som flytter fra klassen.
4. Det kan gis gaver til reisekassen. Gavene må være reelt frivillige og komme hele klassen til gode.
5. Turkomitéen skal forvalte de innsamlede midlene slik at givernes anonymitet ivaretas.
6. Dersom det skulle være midler igjen i reisekassa når turen er gjennomført, eller turen blir avlyst, drøfter foreldrene hvordan restbeløpet skal disponeres.
7. Midlene i reisekassa kan ikke tilbakebetales til elevene/ foreldrene.
8. Regnskapet skal signeres av de ansvarlige og legges fram for foreldrene når turen er gjennomført.

**Forsikring**

1. Elevene er forsikret gjennom kommunens ulykkesforsikring.
2. Elevene er ikke forsikret for tap eller skade på eiendeler. Familien har selv ansvar for å tegne en egen reiseforsikring.

**Søknad om godkjenning**

1. Turansvarlig/ turkomitéen må sende søknad om godkjenning til skolens styre/ rektor senest 31. januar det året reisen skal foretas.
2. I søknaden må det komme frem hvor klassen planlegger å dra, hvor lenge turen skal vare og hvor mange voksne som blir med på turen. I tillegg må søknaden inneholde et budsjett som beskriver de totale kostnadene med turen. Det må også foreligge en finansieringsplan som klassen forplikter seg til å følge.

NB! Ingen reiser skal bookes/bestilles før godkjenning av styret/rektor foreligger.

1. Forslag til innhold/program vedlegges søknaden.

Retningslinjene gjelder for turer som avvikles f.o.m. høsten 2023.

Vedtatt av skolens styre 28.11.16

Rev. september 2021

Rev. oktober 2022